Președintele Republicii Moldova, Maia Sandu, a fost decorată joi, 7 martie, cu cea mai înaltă distincție a statului francez – Marea Cruce a Legiunii de Onoare.
Distincția a fost acordată de către președintele Franței, Emmanuel Macron, în cadrul unei vizite pe care Maia Sandu o întreprinde la Paris.
"Mi-a făcut o deosebită onoare să primesc din partea omologului meu Marea Cruce a Legiunii de Onoare, cea mai înaltă distincție a statului francez", a transmis președintele R. Moldova.
Totodată, Maia Sandu i-a mulțumit lui Emmanuel Macron pentru sprijinul acordat Republicii Moldova și l-a decorat pe președintele francez cu "Ordinul Republicii", cea mai înaltă distincție de stat.
"În semn de înaltă apreciere a contribuției deosebite la consolidarea relațiilor de prietenie și cooperare dintre Republica Moldova și Franța, pentru susținerea activă a procesului de aderare a Republicii Moldova la Uniunea Europeană, precum și pentru eforturile dedicate restabilirii păcii pe continentul european, i-am conferit astăzi Excelenței Sale, Emmanuel Macron, cea mai înaltă distincție de stat "Ordinul Republicii", a afirmat președintele Republicii Moldova.
Menționăm că Maia Sandu, președintele Republicii Moldova, întreprinde o vizită de lucru la Paris, în perioada 7-8 martie, la invitația omologului său francez, Emmanuel Macron.